SKRIFTLIG FORESPØRGSEL E-0552/00

af Monica Frassoni (Verts/ALE) til Kommissionen

(29. februar 2000)

Om: Overholdelse af miljøbeskyttelsesreglerne i forbindelse med stenbruddet i Mugello

Der er planer om at åbne et stort stenbrud i Galliano di Mugello (provinsen Firenze) og om at indrette et knuseværk i tilknytning hertil med henblik på alternative forbindelse mellem Bologna og Firenze. Det pågældende sted indgår ikke i lokalplaner af nogen art.

I den koordinerede planlægning for provinsen karakteriseres stedet som et sårbart område, der flere gange har været ramt af oversvømmelser, og som stadig er udsat for lignende farer.

To nærvedliggende vandløb, Taviano og Sorcella, er omfattet af miljøbestemmelserne i lov nr. 431/85 (lex Galasso), og desuden er man i færd med at indrette en sø i Gabbianello som fuglereservat. Dette projekt, der finansieres med offentlige midler, nærmer sig sin afslutning, men vil blive ødelagt af de ovennævnte planer.

I hele området er der fare for jordskælv, hvilket fremgår af en lang række undersøgelser. Desuden er stedet uforeneligt med de retningslinjer og anvisninger for udgravninger og lossepladser, som det italienske miljøministerium offentliggjorde i 1993.

I nærheden findes både en bro fra det 13. århundrede, der er i skrøbelig stand og fredet i henhold til lovgivningen vedrørende arkitektur- og kulturarven, samt en række bygninger af historisk betydning, der ligeledes alle er fredet.

Endelig er stedet beliggende i et område af betydelig turistmæssig interesse (beslutning fra regionalrådet nr. 104/1989), og kommunalrådet i Barberino har modsat sig åbningen af stenbruddet, men ikke desto mindre ser det ud til, at der stadig arbejdes med planerne.

Hvilke foranstaltninger vil Rådet træffe for at sikre, at den omfattende lovgivning om beskyttelse af miljø, arkitektur og byudvikling overholdes?

Svar afgivet på Kommissionens vegne af Margot Wallström

(7. april 2000)

Planerne om at foretage en stor udgravning i Galliano di Mugello (Firenze), som det ærede medlem nævner, henhører under bilag II til både direktiv 85/337/EØF(1) om vurdering af virkninger visse offentlige og private projekters virkninger på miljøet (VVM) og direktiv 97/11/EF(2), der ændrer direktiv 85/337/EØF.

I direktiv 85/337/EØF er det fastsat, at nogle offentlige og private projekter, der måtte få væsentlige miljøvirkninger på grund af blandt andet deres art, dimensioner eller placering, underkastes en vurdering af deres virkninger. De projektkategorier, der omfattes af direktivet, er anført i de to bilag. Artikel 4, stk. 2, siger: Projekter, der henhører under de i bilag II anførte grupper, vurderes i henhold til artikel 5 til 10, når medlemsstaterne finder, at det er påkrævet på grund af projekternes karakter. For projekter anført i bilag II skal medlemsstaterne i henhold til direktiv 97/11/EF gennem en sag-for-sag undersøgelse og ved hjælp af grænseværdier eller kriterier, som medlemsstaterne fastsætter, afgøre, om projektet skal underkastes en vurdering i overensstemmelse med artikel 5 til 10.

Toscana-regionens VVM-bestemmelser (regionallov nr. 79 af 3. november 1998) er strengere end direktiverne og kræver, at udgravninger automatisk underkastes en VVM-procedure. En VVM-procedure omfatter vurdering af de miljøaspekter, det ærede medlem nævner. Med hensyn til specifikke klagepunkter hvad angår anvendelsen af VVM-proceduren på det specifikke tilfælde kan der i øjeblikket ikke konstateres nogen overtrædelse af de to nævnte direktiver.

(1) EFT L 175 af 5.7.1985.

(2) EFT L 73 af 14.3.1997.